## Rješenje Agencije za zaštitu tržišnog natjecanja klasa: UP/I 430-01/2007-02/40 od 12. ožujka 2008.

### NN 44/2008 (16.4.2008.), Rješenje Agencije za zaštitu tržišnog natjecanja klasa: UP/I 430-01/2007-02/40 od 12. ožujka 2008.

# AGENCIJA ZA ZAŠTITU TRŽIŠNOG NATJECANJA

**1521**

Agencija za zaštitu tržišnog natjecanja na temelju članka 13. stavaka 1., 2., 3.
i članka 14. stavka 2. Zakona o državnim potporama (»Narodne novine«, broj
140/05), u upravnom postupku davanja odobrenja državne potpore za
restrukturiranje poduzetnika Razvitak d.o.o. sa sjedištem u Iloku, Štefanikova
8, pokrenutom na temelju zahtjeva Ministarstva gospodarstva, rada i
poduzetništva, sa sjedištem u Zagrebu, Ulica grada Vukovara 78, na temelju
odluke Vijeća za zaštitu tržišnog natjecanja, sa 101. sjednice, održane 12.
ožujka 2008., donosi

## RJEŠENJE

I. Daje se odobrenje na prijedlog državne potpore za restrukturiranje sadržane u
zahtjevu Ministarstva gospodarstva, rada i poduzetništva, klasa:
423-01/07-01/15, urbroj: 526-03-01/1-08-21, kojim se predlaže otpis potraživanja
Republike Hrvatske prema poduzetniku Razvitak d.o.o., sa sjedištem u Iloku, u
ukupnom iznosu od 15.895.904,00 kuna.
II. Daje se naknadno odobrenje na državnu potporu za restrukturiranje, sadržanu
u Ugovoru o kreditu pod povoljnijim uvjetima od tržišnih, sklopljenim između
Slavonske banke d.d., sa sjedištem u Osijeku, Kapucinska 29 i poduzetnika
Razvitak d.d., sa sjedištem u Iloku, Štefanikova 8, od 29. siječnja 2008., u
iznosu od 6.021.888,12 kuna, a čija sredstva je Slavonskoj banci d.d. Osijek
doznačila Hrvatska banka za obnovu i razvitak, sa sjedištem u Zagrebu, Trg J. J.
Strossmayera 9.
III. Daje se naknadno odobrenje na državnu potporu za restrukturiranje, sadržanu
u Ugovoru o pretvaranju potraživanja Hrvatskog fonda za privatizaciju u temeljni
kapital poduzetnika Razvitak d.d., sa sjedištem u Iloku, Štefanikova 8, od 30.
rujna 2005., u iznosu od 1.114.956,43 kuna.
IV. Utvrđuju se sljedeći uvjeti i rokovi koji moraju biti ispunjeni kako bi se
ostvarile mjere predviđene Programom restrukturiranja i konsolidacije
poduzetnika Razvitak d.o.o., sa sjedištem u Iloku, Štefanikova 8:
1.1. Ministarstvo gospodarstva, rada i poduzetništva dostavit će Agenciji za
zaštitu tržišnog natjecanja dokaz o podmirenju dospjelih, a nenaplaćenih obveza
poduzetnika Razvitak d.o.o., po osnovi poreza na dodanu vrijednost u iznosu od
1.315.437,00 kuna i nenaplaćenih obveza po osnovi članarine i doprinosa
Hrvatskoj gospodarskoj komori u ukupnom iznosu od 43.276,00 kuna.
1.2. Ministarstvo gospodarstva, rada i poduzetništva dostavit će Agenciji za
zaštitu tržišnog natjecanja dokaz o izvršenju mjere iz točke IV.1.1. najkasnije
do 31. prosinca 2008.
2.1. Ministarstvo gospodarstva, rada i poduzetništva dostavit će Agenciji za
zaštitu tržišnog natjecanja dokaz o izvršenom ulaganju u modernizaciju
proizvodnje poduzetnika Razvitak d.o.o., od strane poduzetnika Opeka d.o.o., sa
sjedištem u Osijeku, Vukovarska 215, u iznosu od 10.050.444,00 kuna.
2.2. Ministarstvo gospodarstva, rada i poduzetništva dostavit će Agenciji za
zaštitu tržišnog natjecanja dokaz o izvršenju mjere iz točke IV.2.1. najkasnije
do 31. prosinca 2008.
3. Ministarstvo gospodarstva, rada i poduzetništva dostavit će Agenciji za
zaštitu tržišnog natjecanja godišnja izvješća o provedbi Programa
restrukturiranja i konsolidacije poduzetnika Razvitak d.o.o. i godišnja
financijska izvješća za 2007. i 2008., i to najkasnije do 31. ožujka tekuće
godine za prošlu godinu.
V. Zabranjuje se poduzetniku Razvitak d.o.o. primanje državnih potpora neovisno
o njihovoj kategoriji do završetka procesa restrukturiranja, odnosno zaključno
do 31. prosinca 2008.
VI. Zabranjuje se poduzetniku Razvitak d.o.o. primanje državne potpore za
restrukturiranje u razdoblju od 12. ožujka 2008. do 12. ožujka 2018.
VII. Ovo rješenje objavit će se u »Narodnim novinama«.

```
Obrazloženje
```

1. ZAHTJEV ZA POKRETANJE POSTUPKA I

DOSTAVA DOKUMENTACIJE

Agencija za zaštitu tržišnog natjecanja (dalje: Agencija) zaprimila je 20.
srpnja 2007., od Ministarstva gospodarstva, rada i poduzetništva Republike
Hrvatske (dalje: Ministarstvo) sa sjedištem u Zagrebu, Ulica grada Vukovara 78,
zahtjev za odobrenje državne potpore za restrukturiranje poduzetniku Razvitak
d.d. za proizvodnju i promet građevinskim materijalom, sa sjedištem u Iloku,
Štefanikova 28 (dalje: Razvitak). Uz predmetni zahtjev dostavljen je i Program
restrukturiranja poduzetnika Razvitak (dalje: Program restrukturiranja).
S obzirom da dostavljena dokumentacija Agenciji nije bila dostatna za donošenje
meritornog rješenja, sukladno članku 9. stavku 1. i 2. Zakona o državnim
potporama (»Narodne novine«, broj 140/05; dalje: ZDP), od Ministarstva je
zatražena dostava dodatne dokumentacije i očitovanja.
Budući da Ministarstvo nije u roku postupilo po zahtjevu Agencije, predmetni
postupak obustavljen je zaključkom od 9. studenog 2007., klasa: UP/I
430-01/2007-02/33, urbroj: 580-03-07-43-05, sukladno članku 9. stavku 3. ZDP-a,
iz kojeg proizlazi da ukoliko davatelj državne potpore ne dostavi zatražene
podatke i isprave, smatra se da je povukao prijedlog državne potpore.
Međutim, 29. studenog 2007., Agencija je od Ministarstva zaprimila dopunjeni
zahtjev za odobrenje državne potpore za restrukturiranje poduzetnika Razvitak.
Uz rečeni zahtjev dostavljen je novi Program restrukturiranja i Obrazac prijave
državne potpore (dalje: Obrazac prijave) te sljedeća dokumentacija i očitovanja:
Ugovor o pretvaranju potraživanja u temeljni kapital poduzetnika, sklopljen 30.
rujna 2005. između Hrvatskog fonda za privatizaciju (dalje: HFP) i poduzetnika
Razvitak, Ugovor o kupoprodaji dionica poduzetnika Razvitak sklopljen između
poduzetnika Opeka d.o.o., sa sjedištem u Osijeku, Vukovarska 215 (dalje: Opeka
d.o.o.) i poduzetnika Osijek-Koteks d.o.o., sa sjedištem u Osijeku, Trg Ante
Starčevića 7/II; Ugovor o kupoprodaji dionica sklopljen između poduzetnika Opeka
d.o.o. i HFP-a; pismo namjere poduzetnika Opeka d.o.o. o ulaganju u
modernizaciju proizvodnje poduzetnika Razvitak u iznosu od 10.050.444,00 kuna te
dopis Hrvatske banke za obnovu i razvitak (dalje: HBOR) od 16. listopada 2007.
Budući da su naprijed navedena dokumentacija i zahtjev dostavljeni nakon
donošenja zaključka o obustavi postupka, Agencija je smatrala da je Ministarstvo
ponovo pokrenulo postupak odobravanja državne potpore za restrukturiranje
poduzetnika Razvitak, dok je cjelokupna zaprimljena dokumentacija i podaci iz
postupka vođenog pod poslovnim brojem, klasa: UP/I 430-01/2007-02/33, priložena
u postupak koji se vodi pod klasom gornjom.
Međutim, dostavljena dokumentacija Agenciji nije bila dostatna za provedbu
daljnjeg postupka, stoga je od Ministarstva zahtjevom, klasa: UP/I
430-01/2007-02/40, urbroj: 580-03-07-43-03, od 10. prosinaca 2007., zatražena
dostava dodatne dokumentacije i očitovanja, sukladno članku 9. stavku 1. i 2.
ZDP-a.
Također, u svezi predmetnog zahtjeva, dana 20. prosinca 2007., u sjedištu
Ministarstva, održan je sastanak stručne službe Agencije sa predstavnicima
Ministarstva, te predstavnicima poduzetnika Razvitak i poduzetnika Opeka d.o.o.
Dana 24. siječnja 2008., Agencija je od Ministarstva zaprimila izmijenjen i
dopunjen Program restrukturiranja, očitovanja poduzetnika Razvitak i
Ministarstva financija, klasa: 432-01/07-01/46, ubroj: 513-12/08-5, od 7.
siječnja 2008.
Dana 31. siječnja 2008., Ministarstvo je Agenciji dostavilo i novi Obrazac
prijave u kojem je navedeno da je ukupan iznos državne potpore 17.010.860,00
kuna, dok je poduzetnik Opeka d.o.o. dostavio tabele provedenih mjera
restrukturiranja.
Agencija je 5. ožujka 2008. od poduzetnika Razvitak zaprimila i Ugovor o kreditu
sklopljen 29. siječnja 2008., između Slavonske banke d.d. Osijek i poduzetnika
Razvitak.
Temeljem cjelokupne zaprimljene dokumentacije, proizlazi da je ukupan iznos
državne potpore 23.032.748,12 kuna, a koji se sastoji od državnih potpora
sadržanih u sljedećim aktima: prijedlogu Ministarstva za otpis potraživanja
Republike Hrvatske u iznosu od 15.895.904,00 kuna, Ugovoru o kreditu pod
povoljnijim uvjetima od tržišnih, sklopljenim između Slavonske banke d.d. Osijek
i poduzetnika Razvitak, od 29. siječnja 2008., u iznosu od 6.021.888,12 kuna, a
čija sredstva je Slavonskoj banci d.d. Osijek doznačio HBOR, te Ugovoru o
pretvaranju potraživanja u temeljni kapital od 30. rujna 2005., u iznosu od
1.114.956,43 kune, sklopljen između HFP-a i poduzetnika Razvitak.
U odnosu na navedeni prijedlog otpisa potraživanja Republike Hrvatske, Agencija
provodi postupak odobrenja sukladno članku 13. stavku 1. i 2. ZDP-a.
S obzirom da su navedene državne potpore u obliku kredita pod povoljnijim
uvjetima od tržišnih i pretvaranju potraživanja u temeljni kapital poduzetnika,
odobrene bez prethodne suglasnosti Agencije, u konkretnom slučaju Agencija, u
okviru ovog predmeta, provodi i postupak naknadnog odobrenja navedenih državnih
potpora, sukladno članku 14. stavku 2. ZDP-a.

2. PROPISI PRIMIJENJENI TIJEKOM POSTUPKA
PRED AGENCIJOM

Osim odredbi ZDP-a, Agencija je u provedbi predmetnog upravnog postupka,
primijenila Smjernice Zajednice za državne potpore za sanaciju i
restrukturiranje poduzetnika u teškoćama (OJ C 244, od 1. listopada 2004.; dalje
Smjernice), usvojene temeljem Odluke Vlade Republike Hrvatske (dalje: Vlada RH)
o objavljivanju popisa pravila o državnim potporama (»Narodne novine«, broj
121/06) koje su objavljene u »Narodnim novinama«, broj 20/07, kao i odredbe
Pravilnika o obliku i sadržaju, te načinu prikupljanja podataka i vođenja
evidencije državnih potpora (»Narodne novine«, broj 11/05; dalje: Pravilnik).

3. UTVRĐIVANJE ČINJENICA

Na temelju svih dostavljenih podataka i dokumentacije, te izvršene pravne i
ekonomske analize, proizlazi sljedeće:

*3.1. Opis poduzetnika*

Poduzetnik Razvitak je upisan u registru Trgovačkog suda u Osijeku, s matičnim
brojem subjekta upisa 030037436, sa sjedištem poduzetnika u Iloku, Štefanikova
28. Međutim, u trenutku pokretanja predmetnog postupka sve do 14. veljače 2008.,
poduzetnik je djelovao kao dioničko društvo, kada je u registru Trgovačkog suda
u Osijeku upisano preoblikovanje u društvo s ograničenom odgovornošću.
Poduzetnik Razvitak, registriran je, između ostalog, za proizvodnju opeke,
crijepa, proizvoda od betona, gipsa, za građevinarstvo i posredovanje u
trgovini.
U najvećem dijelu proizvodni program poduzetnika odnosi se na proizvodnju
glinene opeke.
Sukladno članku 2. stavku 1. Zakona o poticanju malog gospodarstva (»Narodne
novine«, broj 63/07), poduzetnik Razvitak pripada kategoriji malih poduzetnika.
Poduzetnik je u 2005. zapošljavao 148 djelatnika, međutim radi optimalizacije
proizvodnje, broj djelatnika u 2006. smanjen je za 41 djelatnika.
Na dan 31. prosinca 2007., u poduzetniku je bilo zaposleno 107 djelatnika, od
kojih je najveći broj zaposlen u samom procesu proizvodnje što čini 80,38 posto
ukupno zaposlenih djelatnika.
U Tabeli 1. prikazan je broj zaposlenih po organizacijskoj strukturi u
poduzetniku Razvitak na dan 31. prosinca 2006.

*Tabela 1.* BROJ ZAPOSLENIH NA DAN 31. PROSINCA 2006.

|  |  |  |  |
| --- | --- | --- | --- |
| Rb. | Sektor | Broj zaposlenih | Udio u postocima |
| 1. | Uprava | 21 | 19,62 |
| 2 | Ciglana | 63 | 58,88 |
| 3. | Građevina | 11 | 10,28 |
| 4. | Bravarija | 12 | 11,22 |
|  | **Ukupno** | **107** | **100,00** |

Izvor: dokumentacija poduzetnika Razvitak
Obrada: Agencija za zaštitu tržišnog natjecanja

Poduzetnik u raznim sudskim postupcima kao tužitelj ukupno potražuje
1.037.156,10 kuna, dok se od istoga u svojstvu tuženika ukupno potražuje iznos
od 466.243,55 kuna. U ovom trenutku ne postoji realna procjena o ishodu sudskih
sporova.

*3.2. Vlasnička struktura i temeljni kapital poduzetnika*

Temelji kapital poduzetnika do 2005. iznosio je 8.401.800,00 kuna, a isti je
temeljem Ugovora o pretvaranju potraživanja HFP-a, sklopljenog između HFP-a i
poduzetnika Razvitak, 30. rujna 2005. povećan za iznos od 1.114.900,00 kuna.
Vlasnička struktura prije povećanja temeljnog kapitala poduzetnika Razvitak d.d.
prikazana je u Tabeli 2.

*Tabela 2.* VLASNIČKA STRUKTURA PODUZETNIKA RAZVITAK d.d. U 2005.

|  |  |  |  |
| --- | --- | --- | --- |
| Rb. | Dioničari | Broj dionica | Postotak |
| 1. | Hrvatski fond za privatizaciju | 35.072 | 36,85 |
| 2. | Osijek-Koteks d.o.o. | 54.950 | 57,74 |
| 3. | Mali dioničari | 5.145 | 5,40 |
|  | **Ukupno** | **95.167** | **100,00** |

Izvor: dokumentacija poduzetnika Razvitak
Obrada: Agencija za zaštitu tržišnog natjecanja

U međuvremenu, 28. ožujka 2007., poduzetnik Opeka d.o.o. je putem elektronskog
trgovanja na javnoj dražbi Zagrebačke burze, od HFP-a, otkupio 34.816 dionica
poduzetnika Razvitak za iznos od 870.400,00 kuna.
Također, poduzetnik Opeka d.o.o. je temeljem Ugovora o kupoprodaji sklopljenog
27. travnja 2007., s poduzetnikom Osijek-Koteks d.o.o., kupio za iznos od
5.459.000,00 kuna, 54.950 dionica poduzetnika Razvitak. Slijedom navedenog
poduzetnik Opeka d.o.o., stekao je sveukupno 97,37 posto udjela u temeljnom
kapitalu poduzetnika Razvitak, dok udjel HFP-a iznosi 0,26 posto.
Vlasnička struktura poduzetnika Razvitak d.d. nakon preuzimanja vlasništva od
strane poduzetnika Opeka d.o.o. prikazana je u Tabeli 3.

*Tabela 3.* VLASNIČKA STRUKTURA NA DAN 7. SIJEČNJA 2008.

|  |  |  |  |
| --- | --- | --- | --- |
| Rb. | Dioničari | Broj dionica | Postotak |
| 1. | Opeka d.o.o. | 92.679 | 97,39 |
| 2. | Mali dioničari | 2.232 | 2,34 |
| 3. | Hrvatski fond za privatizaciju | 256 | 0,27 |
|  | **Ukupno** | **95.167** | **100,00** |

Izvor: dokumentacija poduzetnika Razvitak
Obrada: Agencija za zaštitu tržišnog natjecanja

Upisani temeljni kapital na dan 7. siječnja 2008. iznosio je 9.516.700,00 kuna.
S obzirom da je poduzetnik Razvitak za vrijeme navedenih transakcija djelovao
kao dioničko društvo, kao što je to opisano u točki 3.1. ovog rješenja, korišten
je naziv poduzetnik Razvitak d.d.
Poduzetnik Razvitak nema udjela u drugim poduzetnicima. Poduzetnik Opeka d.o.o.,
osim 97 postotnog vlasništva u poduzetniku Razvitak, jedini je vlasnik i
poduzetnika Opeka-commerce d.o.o. sa sjedištem u Bilju, Blatna 1.

4. ANALIZA POSLOVANJA

Agencija je izvršila analizu financijskih i poslovnih rezultata poduzetnika
Razvitak temeljem podataka iz financijskih izvještaja kao i temeljem ostale
dostavljene dokumentacije.
U Tabeli 4. prikazan je Račun dobiti i gubitka poduzetnika Razvitak, za
razdoblje od 2004. do 2006.

*Tabela 4.* RAČUN DOBITI I GUBITKA PODUZETNIKA RAZVITAK U RAZDOBLJU OD 2004. DO
2006.

|  |  |  |  |  |
| --- | --- | --- | --- | --- |
| Rb. | OPIS | 2004. | 2005. | 2006. |
| 1. | Poslovni prihodi | 16.789.004 | 15.216.869 | 15.795.741 |
| 2. | Financijski prihodi | – | – | – |
| 3. | Izvanredni prihodi | – | – | – |
| **4.** | **Ukupni prihodi** | **16.789.004** | **15.216.869** | **15.795.741** |
| 5. | Poslovni rashodi | 18.070.341 | 16.905.601 | 20.199.045 |
| 6. | Financijski rashodi | 321.490 | 302.053 | 332.760 |
| 7. | Izvanredni rashodi | 45.277 | 370.531 | 4.445.987 |
| **8.** | **Ukupni rashodi** | **18.437.108** | **17.578.185** | **24.977.792** |
| **9.** | **Dobit/gubitak** | **-1.648.104** | **-2.361.316** | **-9.182.051** |

Izvor: dokumentacija poduzetnika Razvitak
Obrada: Agencija za zaštitu tržišnog natjecanja

Poslovanje poduzetnika Razvitak opterećeno je velikim brojem djelatnika, kao i
tehnološki zastarjelom opremom. Zbog loše financijske situacije poduzetnik
Razvitak nije bio u mogućnosti dodatno ulagati u modernizaciju postrojenja i
opreme kako bi ostao konkurentan na tržištu.
Do 15. lipnja 2007., poduzetnik Razvitak bio je u većinskom vlasništvu
poduzetnika Osijek-Koteks d.o.o., koji nije bio poslovno zainteresiran za
ulaganje u modernizaciju proizvodnje što je još dodatno dovelo poduzetnika u
nepovoljnu financijsku i poslovnu poziciju.
Podaci iz prikazanog Računa dobiti i gubitka u razdoblju od 2004. do 2006.
ukazuju na činjenicu da su poslovni rezultati poduzetnika iz godine u godine sve
lošiji, tako da je isti u 2006. ostvario značajan gubitak od 9.182.051,00 kuna.
Navedeni gubitak nastao je djelom zbog nedovoljno ostvarenog ukupnog prihoda,
zbog povećanja poslovnih rashoda za 19 posto u odnosu na 2005., kao i zbog
velikog povećanja izvanrednih rashoda.
U okviru Programa restrukturiranja Agencija je izvršila uvid i u Račun dobiti i
gubitka poduzetnika Razvitak za razdoblje od I-IX 2007., te je utvrđeno da je
poduzetnik u navedenom razdoblju ostvario znatno lošiji poslovni rezultat u
odnosu na isto razdoblje prethodne godine. Jedan od razloga lošijeg poslovnog
rezultata je ulaganje u modernizaciju postrojenja i opreme koju je poduzetnik
poduzeo u 2007. čime je bila smanjena mogućnost normalne proizvodnje.
Poduzetnik Razvitak u 2005. proizvodio je ukupno 27.451.351 JNF (JNF - jedinica
normalnog formata), dok je 2006. proizvodnja smanjena na ukupno 23.101.339 JNF.
Bilanca poduzetnika Razvitak u razdoblju od 2004. do 2006., prikazana je u
Tabeli 5.

*Tabela 5.* BILANCA PODUZETNIKA RAZVITAK U RAZDOBLJU OD 2004. DO 2006. U KUNAMA

|  |  |  |  |  |
| --- | --- | --- | --- | --- |
| Rb. | OPIS | 2004. | 2005. | 2006. |
| 1. | Kratkotrajna imovina | 9.656.458 | 10.393.594 | 4.783.637 |
| 2. | Dugotrajna imovina | 11.810.526 | 10.745.168 | 9.858.284 |
| 3. | Gubitak iznad visine  kapitala | – | – | 2.762.262 |
| **4.** | **UKUPNA AKTIVA** | **21.466.984** | **21.138.762** | **17.404.183** |
| 5. | Kapital i rezerve | 7.666.206 | 5.304.890 | 0 |
| 6. | Kratkoročne obveze | 3.332.866 | 4.961.273 | 4.012.892 |
| 7. | Dugoročne obveze | 10.467.912 | 10.872.599 | 13.391.291 |
|  | *Ukupne obveze* | *13.800.778* | *15.833.872* | *17.404.183* |
| **8.** | **UKUPNA PASIVA** | **21.466.984** | **21.138.762** | **17.404.183** |

Izvor: dokumentacija poduzetnika Razvitak Ilok
Obrada: Agencija za zaštitu tržišnog natjecanja

Prikazana Bilanca poduzetnika Razvitak u Tabeli 5., jasno ukazuje da je
kumulirani gubitak u razdoblju od 2004. do 2006. veći od iznosa vlastitog
kapitala. Na taj način poduzetnik je doveden u situaciju da je financiranje
proizvodnje postalo moguće samo putem daljnjeg zaduživanja na financijskom
tržištu, a to je imalo za posljedicu da poduzetnik više nije bio u stanju
podmirivati dospjele obveze tako da mu je prijetio stečaj ili likvidacija.
Ukupne obveze poduzetnika na dan 31. prosinca 2006., prema podacima iz Bilance
iznose 17.404.182,89 kuna i prikazane su u Tabeli 6.

*Tabela 6.* STRUKTURA OBVEZA PODUZETNIKA RAZVITAK NA DAN 31. PROSINCA 2006. U
KUNAMA

|  |  |  |
| --- | --- | --- |
| Rb. | Opis | Iznos |
| 1. | Obveze prema dobavljačima | 2.091.374,51 |
| 2. | Obveze prema zaposlenima | 589.673,84 |
| 3. | Obveze za poreze i doprinose | 1.321.401,40 |
| 4. | Ostale kratkoročne obveze | 10.442,33 |
| **5.** | **Ukupno kratkoročne obveze (1 – 4)** | **4.012.893,08** |
| **6.** | **Ukupno dugoročne obveze** | **13.391.290,81** |
|  | **UKUPNE OBVEZE** | **17.404.182,89** |

Izvor: dokumentacija poduzetnika Razvitak
Obrada: Agencija za zaštitu tržišnog natjecanja

Podaci iz Tabele 6. pokazuju strukturu kratkoročnih i dugoročnih obveza.
Dugoročne obveze uglavnom se odnose se na dug poduzetnika prema Ministarstvu
financija za protestirana jamstva odobrena za kredit HBOR-a, a koji je bio
namijenjen za saniranje i pokretanje proizvodnje nakon mirne reintegracije
istočne Slavonije u pravni sustav Republike Hrvatske.
Naime, poduzetnik Razvitak i HBOR zaključili su 13. travnja 1999. Ugovor o
dugoročnom kreditu (dalje: Ugovor o kreditu), u iznosu od 7.800.000,00 kuna
namijenjenih za investiranje u opremu, građevinske radove i obrtna sredstva.
Ugovor o kreditu bio je pokriven državnim jamstvom. Kredit je sklopljen pod
sljedećim uvjetima: kamatna stopa iznosila je 7 posto godišnje; rok otplate
iznosio je 8 godina uključujući poček od dvije godine i otplatom kroz 24 jednaka
tromjesečna anuiteta.
Dana 9. ožujka 2000., sklopljen je i Dodatak I Ugovora o kreditu kojim je
produljen rok korištenja kredita, a 15. svibnja 2003. sklopljen je Dodatak II,
kojim se od 30. lipnja 2003. utvrđuje kamatna stopa od 5 posto godišnje.
Budući da poduzetnik Razvitak nije bio u mogućnosti uredno otplaćivati obveze iz
Ugovora o kreditu, HBOR je 15. listopada 2007. aktivirao državno jamstvo.
Sukladno navedenom, Ministarstvo financija je po osnovi regresnog prava po
izdanom jamstvu, od poduzetnika potraživalo 9.885.147,85 kuna na ime glavnice i
redovnih kamata, te 4.932.988,29 kuna na ime zateznih kamata. Rečeni dug je na
dan 31. prosinca 2007. ukupno iznosio 14.818.134,14 kuna.
Također, na temelju potvrde Porezne uprave-Područnog ureda u Vukovaru, Ispostave
u Iloku, utvrđeno je da je poduzetnik Razvitka d.o.o., između ostalog, bio dužan
1.315.437,00 kuna na ime neplaćenog poreza na dodanu vrijednost (dalje: PDV) i
1.212.043,93 kune na ime neplaćenih doprinosa i članarina prema Hrvatskoj
gospodarskoj komori. Riječ je o dugu utvrđenom na dan 3. siječnja 2008.

5. ANALIZA TRŽIŠTA

U Tabeli 7. prikazani su najvažniji kupci i dobavljači poduzetnika Razvitak u
2006.

*Tabela 7.* NAJVAŽNIJI KUPCI I DOBAVLJAČI PODUZETNIKA RAZVITAK U 2006.

|  |  |  |  |
| --- | --- | --- | --- |
| Rb. | Najvažniji domaći kupci | Najvažniji inozemni kupci | Najvažniji  dobavljači |
| 1. | Osijek-Koteks d.o.o. | Kakeš d.o.o., Živnice | Osijek-Koteks d.o.o. |
| 2. | Dom za starije i nemoćne, Ilok | Građ-promet d.o.o., Doboj | Gabarit d.o.o. Osijek |
| 3. | T.O. Marić B.A.U., Mirkovci | Dženek d.o.o., Lukavac | Elektra d.p.  Vinkovci |
| 4. | Hidromont d.o.o., Vukovar | Radaković-Konvoj o.d., Bač | Cronad d.o.o. Našice |
| 5. | Gabarit d.o.o., Osijek | Kalesija-promet d.o.o., Kalesija | Opua d.o.o. Kneževo |
| 6. | Opua d.o.o., Kneževo | Vodolija d.o.o., Srebrenik | Varia d.o.o. za trgovinu Osijek |
| 7. | Komunalije d.o.o., Ilok | Zejčirović d.o.o., Čelić | Metal-zec d.o.o. Ilok |
| 8. | Metal-zec d.o.o, Ilok | Miko-komerc. Kalesija-Memići | Tomo d.o.o., Ilok |
| 9. | Varia d.o.o., za trgovinu Osijek | Škrebo, Doboj-istok | Ina d.o.o., Zagreb |
| 10. | Gemellus d.o.o., Osijek | Helas-Tuzla d.o.o., Živnice | Acron d.o.o., Tenja |

Izvor: dokumentacija poduzetnika Razvitak
Obrada: Agencija za zaštitu tržišnog natjecanja

Iz prikazanih podataka u Tabeli 7., proizlazi da je poduzetnik pretežno
orijentiran na domaće tržište gdje je u 2006. ostvario oko 13.777.070,34 kuna
prometa, dok je na inozemnom tržištu ostvario promet od oko 1.784.338,21 kuna.
Naprijed navedeni podaci upućuju na zaključak da je udio poduzetnika Razvitak na
inozemnom tržištu neznatan. Najznačajniji inozemni kupci nalaze se na području
bivše Jugoslavije.

6. DRŽAVNE POTPORE DODIJELJENE PODUZETNIKU RAZVITAK BEZ ODOBRENJA AGENCIJE

*6.1. Pretvaranje potraživanja u temelji kapital poduzetnika*

Analizom dostavljene dokumentacije utvrđeno je da su poduzetniku Razvitak
odobrene državne potpore kroz pretvaranje potraživanja u udjel u temeljnom
kapitalu poduzetnika.
HFP i poduzetnik Razvitak sklopili su sljedeće ugovore koji su bili namijenjeni
pokriću troškova plaća zaposlenika i pokretanju proizvodnje:
– Ugovor o kratkoročnom kreditu od 2. prosinca 1997. u iznosu od 400.000,00
kuna;
– Ugovor o kratkoročnom kreditu od 23. travnja 1998. u iznosu od 500.000,00
kuna;
– Ugovor o zajmu od 1. veljače 1998. u ukupnom iznosu od 158.839,99 kuna.
Budući da poduzetnik Razvitak nije bio u mogućnosti ispunjavati preuzete obveze
temeljem navedenih ugovora, Vlada Republike Hrvatske je Odlukom, klasa:
302-01/98-01/05, ubroj: 5030115 98-2, od 19. ožujka 1998., odobrila HFP-u da
navedena potraživanja, u ukupnom iznosu do 1.114.956,43 kune pretvori u temeljni
kapital poduzetnika Razvitak. Slijedom navedenog, 30. rujna 2005., HFP i
poduzetnik Razvitak, sklopili su i Ugovor o pretvaranju potraživanja u temeljni
kapital poduzetnika.

*6.2. Kredit poduzetniku u teškoćama*

Slavonska banka d.d. Osijek i poduzetnik Razvitak, sklopili su 29. siječnja
2008., Ugovor o kreditu u iznosu od 30.109.440,60 kuna, namijenjenih
financiranju modernizacije tvornice opeke u Iloku. Navedeni kredit odobren je iz
sredstava HBOR-a, temeljem Programa kreditiranja gospodarstva, i to pod
sljedećim uvjetima: rok otplate je 10 godina, kamata iznosi 4 posto godišnje, a
obračunava se i naplaćuju tromjesečno.
U konkretnom slučaju kredit sadrži državnu potporu, jer je sklopljen pod
povoljnijim uvjetima od tržišnih, odnosno sklopljen je po kamatnoj stopi koja je
u trenutku sklapanja ugovora bila niža od referentne kamatne stope. Sukladno
dodatku IV Pravilnika, iznos državne potpore kod kredita sklopljenog pod
uvjetima povoljnijim od tržišnih, odobrenog poduzetniku u teškoćama, predstavlja
20 posto vrijednosti kredita, što u konkretnom slučaju iznosi 6.021.888,12 kuna.

7. PROGRAM RESTRUKTURIRANJA

*7.1. Nakon provedene poslovne i financijske analize poslovanja poduzetnika
Razvitak, utvrđeno je da se poduzetnik može smatrati poduzetnikom u teškoćama
sukladno točki 9. do 11. Smjernica.*

Naime, sukladno točki 9. Smjernica, smatra se da je poduzetnik u teškoćama onaj
poduzetnik koji nije sposoban vlastitim sredstvima ili sredstvima koje može
pribaviti od svojih vlasnika/dioničara ili vjerovnika spriječiti gubitke, a koji
bi, bez vanjske intervencije države, gotovo sigurno kratkoročno ili srednjoročno
ugrozili njegov opstanak.
Nadalje, sukladno točki 10. Smjernica smatra se da je poduzetnik u teškoćama
osobito u sljedećim slučajevima:
a) u slučaju dioničkog društva ili društva s ograničenom odgovornosti, ako je
više od polovice iskazanog kapitala nestalo te više od četvrtine tog kapitala
izgubljeno u prethodnih dvanaest mjeseci;
b) u slučaju trgovačkog društva u kojem su neki članovi neograničeno odgovorni
za obveze društva, ako je više od polovice kapitala prikazanog u financijskim
izvještajima trgovačkog društva nestalo te više od četvrtine tog kapitala
izgubljeno u prethodnih dvanaest mjeseci;
c) u slučaju bilo kojeg oblika trgovačkog društva ako temeljem nacionalnih
propisa ispunjava uvjete za pokretanje stečajnog postupka.
Također, sukladno točki 11. Smjernica može se smatrati da je poduzetnik u
teškoćama i kada nije ispunjena niti jedna od prethodno navedenih pretpostavki,
posebno ako su prisutni neki drugi tipični pokazatelji da se radi o poduzetniku
u teškoćama, kao što su primjerice: rast gubitaka, smanjenje ukupnog prihoda,
rast zaliha, višak kapaciteta, smanjenje novčanih tijekova, rast duga, porast
troškova kamata i pad ili nulta neto vrijednost imovine.
Iz naprijed navedenog, nedvosmisleno proizlazi da su kod poduzetnika prisutni
osnovni pokazatelji iz kojih je vidljivo da se radi o poduzetniku u teškoćama.
Na poduzetnike u teškoćama primjenjuju se pravila za restrukturiranje sadržana u
Smjernicama.
Dodjela državne potpore za restrukturiranje mora biti uvjetovana izradom i
provedbom Programa restrukturiranja. Program restrukturiranja trebao bi u što
kraćem roku omogućiti ponovno uspostavljanje dugoročne održivosti poslovanja
poduzetnika tijekom razumnog vremenskog razdoblja na temelju realnih
pretpostavki o budućim uvjetima poslovanja.
Nadalje, Program restrukturiranja trebao bi sadržavati opis okolnosti koje su
dovele do teškoća u poslovanju, što čini osnovu pri ocjeni jesu li predložene
mjere restrukturiranja odgovarajuće, te promjenu strukture poslovanja koja će
poduzetniku omogućiti da nakon dovršenog restrukturiranja pokrije sve svoje
troškove uključujući amortizaciju i financijske obveze.
Prema tome, restrukturiranje obično sadrži reorganizaciju i racionalizaciju
poslovanja poduzetnika na način da se napuste sve aktivnosti koje više nisu
održive ili koje ostvaruju gubitak.
Nadalje, iznos i intenzitet potpore moraju biti strogo ograničeni na najmanju
neophodnu razinu troškova restrukturiranja potrebnih za provođenje mjera
restrukturiranja.
Smatra se da je državna potpora ograničena na minimum ukoliko sam poduzetnik u
procesu restrukturiranja značajno doprinosi vlastitim sredstvima. Vlastiti
doprinos potreban za provedbu procesa restrukturiranja odnosi se na osiguranje
financijskih sredstava od strane vlasnika ili vjerovnika ili od strane samog
poduzetnika, a uglavnom se odnosi na dobivanje kredita od poslovne banke odnosno
prodaju neaktivne imovine ili imovine koja doprinosi stvaranju gubitka kod
poduzetnika.
Takav doprinos ne smije sadržavati državnu potporu. Sukladno točki 44. Smjernica
vlastiti doprinos malih poduzetnika u procesu restrukturiranja mora iznositi
najmanje 25 posto.
Restrukturiranje u koje su uključene državne potpore, obično moraju sadržavati i
mjere koje se odnose na određenu nadoknadu prema izravnim konkurentima, a odnose
se na različite kompenzacijske mjere.
Međutim, budući da potpora za restrukturiranje malim poduzetnicima manje utječe
na narušavanje trgovine između Republike Hrvatske i država članica Europske
unije, u programu restrukturiranja nije potrebno predvidjeti kompenzacijske
mjere, sukladno točki 57 (a) Smjernica.
U tom je kontekstu utvrđeno sljedeće:
Poduzetnik Razvitak izradio je Program restrukturiranja, a razdoblje
restrukturiranja je započelo početkom 2007. i trajat će do 31. prosinca 2008.
Programom restrukturiranja predviđeno je financijsko i poslovno
restrukturiranje. Financijsko restrukturiranje u cijelosti se financira iz
sredstava koja predstavljaju državnu potporu, dok se poslovno restrukturiranje
financira iz vlastitih sredstava poduzetnika Opeka d.o.o. i Ugovora o kreditu iz
sredstava HBOR-a, sklopljenog između Slavonske banke d.d. i poduzetnika
Razvitak, 29. siječnja 2008., u iznosu od 30.109.440,60 kuna.
Poslovno i financijsko restrukturiranje prikazano je u Tabeli 8.

*Tabela 8.* MJERE I TROŠKOVI RESTRUKTURIRANJA U KUNAMA

|  |  |  |  |  |  |
| --- | --- | --- | --- | --- | --- |
| Rb. | Mjere restrukturiranje | Trošak  restrukturiranja | Mjera | Državna potpora | Vlastiti doprinos |
| 1 | 2 | 3 | 4 | 5 | 6 |
|  | **Financijsko restrukturiranje** |  |  |  |  |
| 1. | Otpis duga Ministarstva financija | 14.818.136,00 | Otpis | 14.818.136,00 | – |
| 2. | Otpis duga Porezne uprave | 1.077.768,00 | Otpis | 1.077.768,00 | – |
| 3. | Pretvaranje duga HFP-a u temeljni kapital poduzetnika 2005. | 1.114.956,00 | Pretvaranje potraživanja u temeljni kapital (naknadno odobrenje) | 1.114.956,00 | – |
| 4. | Obveza za PDV | 1.315.437,00 | Podmirenje duga | – | 1.315.437,00 |
| 5. | Dug za članarinu HGK | 39.734,00 | Podmirenje duga | – | 39.734,00 |
| 6. | Dug za doprinos HGK | 3.542,00 | Podmirenje duga | – | 3.542,00 |
|  | **Poslovno restrukturiranje** |  |  |  |  |
| 7 | Kredit HBOR-a | 30.109.440,60 | investicija | 6.021.888,12 | – |
| 8. | Sredstva poduzetnika Opeka d.o.o. | 10.050.444,00 | Investicija | – | 10.050.444,00 |
|  | **UKUPNO** | **58.529.457,60** |  | **23.032.748,12** | **11.409.157,00** |

Izvor: dokumentacija poduzetnika Razvitak
Obrada: Agencija za zaštitu tržišnog natjecanja

Ukupni trošak restrukturiranja iznosi 58.529.457,60 kuna, dok je ukupan iznos
državne potpore 23.032.748,12 kuna. Poduzetnik Razvitak s vlastitim sredstvima
sudjeluje s 11.409.157,00 kuna što predstavlja 19,5 posto vlastitog doprinosa.
Iznos vlastitog doprinosa odnosi se na iznos od 10.050.444,00 kuna, koje će
uložiti poduzetnik Opeka d.o.o. u modernizaciju proizvodnje poduzetnika Razvitak
tijekom 2008. i iznos od 1.358.713,00 kuna kojeg je poduzetnik Razvitak u obvezi
platiti Poreznoj upravi.

*7.1. Financijsko restrukturiranje*

Financijsko restrukturiranje sastoji se od pretvaranja potraživanja u temeljni
kapital poduzetnika i otpisa dugovanja prema Ministarstvu financija i Poreznoj
upravi.
7.1.1. Otpis duga u ukupnom iznosu od 15.895.904,00 kuna, odnosi se na
potraživanja Ministarstva financija u iznosu od 14.818.136,00 kuna koje je
nastalo aktiviranjem državnog jamstva za kredite i na obveze prema Poreznoj
upravi u ukupnom iznosu od 1.077.768,00 kuna, po osnovi dospjelih, a
nenaplaćenih doprinosa i poreza.
7.1.2. Pretvaranje potraživanja u temeljni kapital poduzetnika provedeno je na
temelju Ugovora o pretvaranju potraživanja u temeljni kapital od 30. rujna
2005., u iznosu od ukupno 1.114.956,43 kune, sklopljenog između HFP-a i
poduzetnika Razvitak.

*7.2. Poslovno restrukturiranje*

Poduzetnik Razvitak u Programu restrukturiranja predviđa poslovno
restrukturiranje koje se sastoji od modernizacije proizvodnje i zbrinjavanja
viška djelatnika.

7.2.1. Modernizacija proizvodnje

U razdoblju restrukturiranja, kao i nakon planiranog završetka procesa
restrukturiranja poduzetnik Razvitak planira modernizirati postojeće proizvodne
pogone kako bi se mogla pokrenuti proizvodnja novog proizvoda pod zaštićenim
nazivom EUROTERM, u obliku blokova i pregradnih ploča.
Naime, u Programu restrukturiranja umjesto dosadašnjeg proizvodnog programa
klasičnih proizvoda male zapremnine, velike specifične težine i loših termičkih
svojstava, predviđena je proizvodnja zidanih blokova za brzu izgradnju bez
betona po vertikalnim fugama i dimenzijama usklađenih s europskim normama.
Projekcije modernizacije planiranih investicija u proizvodnju poduzetnika
Razvitak, prikazane su u Tabeli 9.

*Tabela 9.* PLANIRANA INVESTICIJA U MODERNIZACIJU PROIZVODNJE PODUZETNIKA RAZVITAK
U EUR

|  |  |  |
| --- | --- | --- |
| Rb. | Opis | Iznos |
| 1. | Oprema odjela primarne prerade | 417.540 |
| 2. | Oprema odjela skladišta gline | 75.290 |
| 3. | Oprema odjela finalne prerade i oblikovanja | 521.840 |
| 4. | Sveukupna cijena opreme za zagrijavanje zraka i loženje peći | 232.000 |
| 5. | Zbirna cijena transportera | 129.520 |
| 6. | Oprema utovara/istovara vagona sušare | 515.140 |
| 7. | Oprema transporta vagona sušare | 231.380 |
| 8. | Oprema utovara vagona peći | 426.860 |
| 9. | Oprema istovara vagona peći | 513.450 |
| 10. | Vagoni sušare | 509.730 |
| 11. | Grijači zraka i ložna oprema | 232.000 |
| 12. | Oprema sušare | 571.830 |
| 13. | Oprema transporta vagona tunelske peći | 154.130 |
| 14. | Tehnološka oprema tunelske peći | 431.800 |
| 15. | Oprema za proizvodnju stlačenog zraka | 19.110 |
| 16. | Oprema za proizvodnju pare | 139.500 |
| 17. | Oprema za dodavanje piljevine u glinu | 138.170 |
| 18. | Oprema plinskog razvoda za peć i sušaru | 102.360 |
| 19. | Inženjering radovi Kb keramike d.o.o. Zagreb | 87.390 |
|  | **UKUPNO** | **5.449.040** |

Izvor: dokumentacija poduzetnika Razvitak
Obrada: Agencija za zaštitu tržišnog natjecanja

Realizacija planiranih investicija u modernizaciju proizvodnje financirati će se
iz sredstava dobivenih na temelju Ugovora o kreditu iz sredstava HBOR-a, od 29.
siječnja 2008., sklopljenog između Slavonske banke d.d. Osijek i poduzetnika
Razvitak. Kreditna sredstva namijenjena su za rekonstrukciju sušare i tunelske
peći u iznosu od 5.609.440,60 kuna, te opremu i uređaje u iznosu od
24.500.000,00 kuna.
Ostatak financijskih sredstava u iznosu od 10.050.444,00 kuna osiguran je iz
vlastitih sredstava poduzetnika Opeka d.o.o.

7.2.2. Zbrinjavanje viška zaposlenika

S obzirom da je poslovanje poduzetnika još uvijek opterećeno velikim brojem
djelatnika, u Programu restrukturiranja predviđeno je smanjenje broja zaposlenih
sa 107 na 60 zaposlenih, a taj broj neće se povećavati do 31. prosinca 2012.
Uvođenjem modernizacije proizvodnje, kao što je npr. automatizacija; povećanjem
kapaciteta proizvodnje i kvalitete eliminacijom ručnih manipulacija i
eliminacijom izrazito teških fizičkih poslova (ručna manipulacija), smanjuje se
potreba za sadašnjim brojem zaposlenika.
Zaposlenicima koji predstavljaju višak, isplatit će se poticajne otpremnine koje
će financirati poduzetnik Razvitak iz vlastitih sredstava. Do sada otpuštene
prekobrojne djelatnike (41), zaposlio je poduzetnik Opeka d.o.o.

*7.3. Poslovni plan*

Poduzetnik Razvitak dostavio je projekciju Računa dobiti i gubitka koji je
temeljen na ostvarivanju postavljenih ciljeva u razdoblju od 2008. do 2012., a
koje su prikazane u Tabeli 10.

Tabela 10. FINANCIJSKI PLAN PODUZETNIKA RAZVITAK ZA RAZDOBLJE OD 2008. DO 2012.
U 000 KUNA

|  |  |  |  |  |  |  |
| --- | --- | --- | --- | --- | --- | --- |
| Rb. | OPIS | 2008. | 2009. | 2010. | 2011. | 2012. |
| 1. | Ukupni prihodi | 15.000 | 19.125 | 19.508 | 19.898 | 20.296 |
| 2. | Ukupni rashodi | 14.848 | 18.930 | 18.894 | 18.684 | 18.681 |
| **3.** | **Dobit prije  oporezivanja** | **152** | **195** | **614** | **1.214** | **1.615** |

Izvor: dokumentacija poduzetnika Razvitak
Obrada: Agencija za zaštitu tržišnog natjecanja

Ostvarivanje prihoda temelji se na proizvodnji građevinskog materijala s većom
dodanom vrijednošću, budući da se pokreće proizvodnja EUROTERM blokova i
pregradnih ploča, za koje postoji povećana potražnja na tržištu. Visina
planiranih ukupnih prihoda u 2008. približna je ostvarenim prihodima iz 2006.
kada je poduzetnik ukupno ostvario 15.795.740,84 kuna. Visina prihoda u
sljedećim godinama ima tendenciju rasta, dok su planirani prihodi 2012. za oko
35 posto veći od planiranih prihoda u 2008.
Utvrđeno je, ukoliko se ispune sve predviđene mjere iz Programa
restrukturiranja, da se može smatrati kako je planirano financijsko poslovanje
poduzetnika iz Tabele 10. realno prikazano, odnosno da jamči dugoročnu održivost
i nakon završetka procesa restrukturiranja.
Temeljem analize Programa restrukturiranja ocijenjeno je da će reorganizacija i
racionalizacija poslovanja dati pozitivne rezultate u budućnosti.

8. ODLUKA VIJEĆA ZA ZAŠTITU
TRŽIŠNOG NATJECANJA

Vijeće za zaštitu tržišnog natjecanja (dalje: Vijeće) razmatralo je ovaj predmet
na 101. sjednici održanoj 12. ožujka 2008.
Prilikom donošenja odluke Vijeće je uzelo u obzir pravnu i ekonomsku analizu
izrađenu temeljem cjelokupne dostavljene dokumentacije.
S obzirom da je Ministarstvo podnijelo zahtjev za dodjelu državne potpore za
restrukturiranje, Vijeće je prvenstveno moralo utvrditi je li u konkretnom
slučaju riječ o poduzetniku u teškoćama. Nadalje, Vijeće je moralo utvrditi
predstavlja li otpis potraživanja Republike Hrvatske prema poduzetniku Razvitak,
Ugovor o kreditu iz sredstava HBOR-a, sklopljenog između Slavonske banke d.d i
poduzetnika Razvitak pod povoljnijim uvjetima od tržišnih kao i pretvaranje
potraživanja HFP-a u udjel u temeljnom kapitalu poduzetnika Razvitak, državnu
potporu iz članka 3. stavka 1. ZDP-a.
Iz podataka na temelju kojih je izrađena analiza poslovanja poduzetnika, opisana
u točki 4. obrazloženja ovog rješenja, Vijeće je utvrdilo da se poduzetnik
Razvitak može smatrati poduzetnikom u teškoćama.
Stoga je Vijeće u konkretnom slučaju utvrdilo da predloženi otpis potraživanja
Republike Hrvatske u iznosu od 15.895.904,00 kuna, Ugovor o kreditu pod
povoljnijim uvjetima od tržišnih, sklopljenim između Slavonske banke d.d.,
Osijek i poduzetnika Razvitak, od 29. siječnja 2008., u iznosu od 6.021.888,12
kuna, a čija sredstva je Slavonskoj banci d.d. Osijek doznačio HBOR, te Ugovor o
pretvaranju potraživanja HFP-a u temeljni kapital poduzetnika Razvitak, od 30.
rujna 2005., u iznosu od 1.114.956,43 kuna, predstavljaju ukupan iznos državnih
potpora.
Naime, utvrđeno je kako rečena sredstva predstavljaju stvarni rashod ili
umanjeni prihod za državni proračun Republike Hrvatske; da sredstva
predstavljaju potporu koja korisniku potpore daju ekonomsku prednost koju isti
ne bi ostvario kroz svoje redovno i normalno poslovanje; dodjelom sredstava
ostvaruje se selektivnost, tj. ista utječe na ravnotežu između poduzetnika i
njegove konkurencije; te kako dodjelom sredstava na način predviđen Programom
restrukturiranja postoji mogućnost narušavanja tržišnog natjecanja davanjem
prednosti na tržištu korisniku državne potpore osobito u mjeri u kojoj to može
utjecati na ispunjenje međunarodno preuzetih obveza Republike Hrvatske iz SSP-a.
Člankom 4. stavkom 1. ZDP-a propisana je opća zabrana davanja državnih potpora
koje narušavaju ili bi mogle narušiti tržišno natjecanje davanjem prednosti na
tržištu korisniku državne potpore bez obzira na oblik državne potpore u mjeri u
kojoj to može utjecati na ispunjenje međunarodno preuzetih obveza Republike
Hrvatske iz SSP-a, kao i izuzeća od opće zabrane.
S obzirom da mjere otpisa potraživanja Republike Hrvatske, pretvaranje
potraživanja HFP-a u udjel u temeljnom kapitalu poduzetnika i kredit Slavonske
banke d.d., a čija su sredstava doznačena od strane HBOR-a pod povoljnijim
uvjetima od tržišnih, predstavljaju državnu potporu, Vijeće je moralo utvrditi
je li na takve potpore moguće primijeniti jedno od izuzeća od opće zabrane iz
članka 4. stavka 2. i 3. ZDP-a.
Na državne potpore koje se dodjeljuju poduzetnicima u teškoćama može se
primijeniti izuzeće iz članka 4. stavka 3. točke d) ZDP-a koje se odnosi na
državne potpore namijenjene poticanju određenih gospodarskih djelatnosti ili
određenih gospodarskih područja.
Rečeno izuzeće može se primijeniti na poduzetnika u financijskim teškoćama, na
temelju održivog Programa restrukturiranja izrađenog sukladno Smjernicama.
Prilikom ocjene Programa restrukturiranja Vijeće je utvrdilo sljedeće:
Program restrukturiranja sadrži uzroke i okolnosti koje su dovele poduzetnika u
teškoće, koje se prvenstveno odnose na nefunkcionalnost postojećih proizvodnih
pogona, nelikvidnost poduzetnika, veliku zaduženost i višak broja zaposlenika.
Vijeće je utvrdilo da Program restrukturiranja jamči dugoročnu održivost
poduzetnika Razvitak i nakon procesa restrukturiranja, samo ukoliko se provedu
sve predviđene mjere restrukturiranja.
U konkretnom slučaju, Vijeće je cijenilo da je poduzetnik Razvitak, putem svojeg
većinskog vlasnika, poduzetnika Opeka d.o.o., pronašao strateškog partnera, koji
svojom financijskom stabilnošću i osiguranim tržištem, jamči dugoročnu održivost
i da će se planirani ciljevi iz Programa restrukturiranja zaista i ostvariti.
Naime, postizanju dugoročne održivosti poduzetnika jamče predviđene, ali i već
djelomično izvršene mjere modernizacije proizvodnje, prilagođene proizvodnji
novih proizvoda koji su konkurentni i traženi na tržištu.
Također, uvođenjem modernizacije proizvodnje, postiže se i optimalizacija broja
zaposlenika, čime će se postići dodatna racionalizacija i smanjivanje troškova
poslovanja. Slijedom navedenog, Vijeće je utvrdilo da je ispunjen uvjet iz točke
37. Smjernica, koji se odnosi na promjenu strukture poslovanja koja će
poduzetniku omogućiti da nakon dovršetka restrukturiranja pokrije sve svoje
troškove uključujući amortizaciju i financijske obveze.
Vijeće je nadalje utvrdilo da su iznos i intenzitet državne potpore ograničeni
na minimum potrebnih sredstava, čime je ispunjen uvjet iz točke 43. Smjernica.
Naime, iako poduzetnikov doprinos procesu restrukturiranja ne zadovoljava
potrebnih 25 posto, kako je to predviđeno u točki 44. Smjernica, Vijeće je
utvrdilo da poduzetnik vlastitim doprinosom od 19,50 posto značajno doprinosi
procesu restrukturiranja. To naročito iz razloga, što je poduzetnik Razvitak
pored predviđenih mjera restrukturiranja, prikazanih u Tabeli 8., predvidio i
zbrinjavanje viška od 48 zaposlenika iz vlastitih sredstava. Na taj način,
poduzetnik Razvitak će doprinijeti postizanju dugoročne održivosti, budući da se
time smanjuju i neto troškovi za plaće zaposlenika u iznosu od oko 1.780.000,00
kuna godišnje.
Nadalje, Vijeće je prilikom utvrđivanja činjenice da poduzetnik i s 19,5 posto
vlastitog doprinosa značajno doprinosi procesu restrukturiranja, naročito
cijenilo socijalni i regionalni aspekt. Ovo iz razloga što poduzetnik Razvitak
posluje u Iloku koji se nalazi na području od posebne državne skrbi, a koje je
bilo zahvaćeno ratnim razaranjima. U navedenoj regiji bilježi se stopa
nezaposlenosti od oko 28 posto, dok je prosječna plaća po zaposleniku 15,80
posto niža od prosjeka u Republici Hrvatskoj.
Slijedom navedenog, utvrđeno je da poduzetnik Razvitak vlastitim doprinosom
značajno doprinosi procesu restrukturiranja, te je Vijeće zaključilo da je
ispunjen uvjet iz točke 44. i 45. Smjernica.
Budući da poduzetnik Razvitak pripada kategoriji malih poduzetnika i da državna
potpora za restrukturiranje takvom poduzetniku, u pravilu ne ograničava tržišno
natjecanje u mjeri koja je suprotna zajedničkom interesu, u Programu
restrukturiranja nisu predviđene kompenzacijske mjere sukladno točki 57.
Smjernica.
Slijedom navedenog, Vijeće je utvrdilo da je Program izrađen sukladno
Smjernicama.
8.1. Stoga je Agencija, na temelju odluke Vijeća i primjenom članka 13. stavka
1. i 2. ZDP-a donijela odluku o davanju suglasnosti na državnu potporu za
restrukturiranje sadržane u zahtjevu Ministarstva gospodarstva, rada i
poduzetništva, klasa: 423-01/07-01/15, urbroj: 526-03-01/1-08-21, o otpisu
potraživanja Republike Hrvatske prema poduzetniku Razvitak, u ukupnom iznosu od
15.895.904,00 kuna.
Prilikom odlučivanja o državnoj potpori sadržanoj u otpisu potraživanja, Vijeće
je uzelo u obzir očitovanje Ministarstva financija, klasa: 432-01707-01/46,
urbroj: 413-12/08-5, od 7. siječnja 2008., u kojem je navedeno da će rečeni
iznos biti otpisan, pod uvjetom da Agencija ocijeni da je Program
restrukturiranja izrađen sukladno Smjernicama i da jamči dugoročnu održivost
poduzetnika.
Stoga Vijeće nije ulazilo u prosudbu odluke davatelja državne potpore u pogledu
oblika potpore - otpisa potraživanja Republike Hrvatske, jer to nije u njezinom
djelokrugu, već je isključivo ocjenjivalo održivost Programa restrukturiranja.
Također, Vijeće je u prilog odobravanja predloženog otpisa, uzelo u obzir da je
u konkretnom slučaju riječ o malom poduzetniku čiji je udjel na tržištu
neznatan, odnosno da predložena mjera neće značajnije utjecati na trgovinu
između Republike Hrvatske i država članica Europske unije.
Vijeće je uzelo u obzir i činjenicu da je otpisom potraživanja, ispunjen i jedan
od ciljeva gospodarskog razvitka Republike Hrvatske, a koji se odnosi na
privatizaciju kao sredstvo za povećanje učinkovitosti upravljanja gospodarstvom.
Provedbom otpisa potraživanja, poduzetniku Razvitak se omogućuje nastavak
redovnog poslovanja, stoga je Agencija, na temelju odluke Vijeća, odlučila kao u
točki I. izreke ovog rješenja.
8.2. U odnosu na državne potpore za restrukturiranje sadržane u Ugovoru o
kreditu iz sredstava HBOR-a, pod povoljnijim uvjetima od tržišnih, sklopljenim
između Slavonske banke d.o.o. Osijek i poduzetnika Razvitak d.d, od 29. siječnja
2008., u iznosu od 30.109.440,60 kuna, Vijeće je uzelo u obzir činjenicu da bez
navedenih sredstava poduzetnik ne bi bio u mogućnosti provesti mjere
modernizacije, a koje su neophodne za postizanje dugoročne održivosti
poduzetnika.
S obzirom da je u konkretnom slučaju riječ o državnoj potpori u iznosu od
6.021.888,12 kuna, odobrenoj bez prethodnog odobrenja Agencije, Agencija je na
temelju odluke Vijeća, primjenom članka 14. stavka 2. ZDP-a odlučila kao u točki
II. izreke ovog rješenja.
8.3. U odnosu na državnu potporu za restrukturiranje sadržanu u pretvaranju
potraživanja HFP-a u udjel u temeljnom kapitalu poduzetnika Razvitak, temeljem
Ugovora o pretvaranju potraživanja u temeljni kapital, od 30. rujna 2005.,
sklopljenog između HFP-a i poduzetnika Razvitak, u ukupnom iznosu od
1.114.956,43 kuna, Agencija je na temelju odluke Vijeća, primjenom članka 14.
stavka 2. ZDP-a, odlučila kao u točki III. izreke ovog rješenja.
8.4. S obzirom da je poduzetnik Razvitak u obvezi podmiriti i preostali dio
neplaćenih dugova prema državnim vjerovnicima, što predstavlja jedan od
preduvjeta odobrenja državne potpore za restrukturiranje, kao i da će ubuduće
uredno podmirivati svoje obveze prema državnim vjerovnicima, te da Agencija može
izdati odobrenje, uz navođenje posebnih uvjeta i rokova, sukladno članku 13.
stavku 3. ZDP-a, Agencija je na temelju odluke Vijeća naložila Ministarstvu da
najkasnije do 31. prosinca 2008. dostavi Agenciji dokaz da je poduzetnik
Razvitak podmirio dospjele, a nenaplaćene obveze prema Republici Hrvatskoj, u
iznosu od 1.315.437,32 na ime PDV-a kao i na nenaplaćene obveze po osnovi
članarine i doprinosa Hrvatskoj gospodarskoj komori u ukupnom iznosu od
43.276,00 kuna. Stoga je Agencija, na temelju odluke Vijeće, odlučila kao u
točki IV.1.1 i IV.1.2. izreke ovog rješenja.
8.5. S obzirom da poduzetnik Opeka d.o.o. namjerava uložiti u modernizaciju
proizvodnje poduzetnika Razvitak iznos od 10.050.444,00 kuna, a što je i
prikazano kao vlastiti doprinos poduzetnika procesu restrukturiranja, Agencija
je na temelju odluke Vijeća, sukladno članku 13. stavku 3. ZDP-a naložila
Ministarstvu da najkasnije do 31. prosinca 2008., Agenciji dostavi dokaz o
izvršenju navedene mjere. Stoga je Agencija, na temelju odluke Vijeća odlučila
kao u točki IV.2.1. i IV.2.2.
8.6. Također, Agencija je na temelju odluke Vijeća, sukladno članku 13. stavku
3. ZDP-a naložila Ministarstvu da Agenciji dostavi za poduzetnika Razvitak
financijska izvješća i izvješća o provedbi Plana restrukturiranja za 2007. i
2008. najkasnije do 31. ožujka tekuće godine za prošlu godinu. Stoga je
Agencija, na temelju odluke Vijeća, odlučila kao u točki IV.3. izreke ovog
rješenja.
Ukoliko Ministarstvo u naprijed navedenim rokovima ne dostavi dokaz o izvršenju
mjere navedene u točki IV. izreke ovog rješenja, Agencija će po službenoj
dužnosti pokrenuti postupak nadzora odobrenih državnih potpora za
restrukturiranje sukladno članku 15. stavku 1. ZDP-a.
8.7. S obzirom da se poduzetnik Razvitak nalazi u procesu restrukturiranja do
31. prosinca 2008., Vijeće je, primjenom pravila sadržanih u točki 46. c)
Smjernica, donijelo odluku o zabrani odobravanja državnih potpora poduzetniku
Razvitak do završetka provedbe procesa restrukturiranja, odnosno zaključno do
31. prosinca 2008., neovisno o njihovoj kategoriji. Stoga je Agencija na temelju
odluke Vijeća, odlučila kao u točki V. izreke ovog rješenja.
S obzirom da se državna potpora za restrukturiranje, sukladno pravilima iz točke
5. i točke 72. do 77. Smjernica, može ponovno dodijeliti tek nakon deset godina
od dana dodjele posljednje državne potpore za restrukturiranje, Vijeće je
donijelo odluku o zabrani dodjele državne potpore za restrukturiranje
poduzetniku Razvitak u razdoblju od deset godina od dana dodjele posljednje
državne potpore za restrukturiranje, odnosno u konkretnom slučaju do 12. ožujka
2018. Stoga je Agencija na temelju odluke Vijeća, odlučila kao u točki VI.
izreke ovog rješenja.
Naime, državna potpora za restrukturiranje može se ponovo dodijeliti tek nakon
proteka deset godina od dana dodjele posljednje državne potpore za
restrukturiranje. Iznimno, državna potpora za restrukturiranje može se ponovo
dodijeliti i ranije, ali samo u slučaju nastupanja iznimnih okolnosti na koje
poduzetnik nije mogao utjecati.
Državna potpora za restrukturiranje je jednokratna intervencija države kojom se
prvenstveno treba osigurati održavanje poslovanja poduzetnika tijekom
ograničenog razdoblja. Stoga se takva vrsta državne potpore dodjeljuje samo
jednom, po načelu »prvi i zadnji put«. Kad se državna potpora za
restrukturiranje dodijeli poduzetniku koji je već primio državnu potporu za
restrukturiranje, smatra se da se teškoće korisnika neprestano ponavljaju, te da
ponovljene intervencije države dovode do narušavanja tržišnog natjecanja. Kako
je narušavanje tržišnog natjecanja na opisani način suprotno zajedničkom
interesu, takve su potpore nedopuštene.
Sukladno odredbi članka 18. ZDP-a, rješenja Agencije iz članaka 13. i 14. ZDP-a,
objavljuju se u »Narodnim novinama«, stoga je odlučeno kao u točki VI. izreke
ovog rješenja.

UPUTA O PRAVNOM LIJEKU

Ovo rješenje konačno je u upravnom postupku. Protiv ovog rješenja žalba nije
dopuštena ali nezadovoljna stranka može pokrenuti upravni spor pred Upravnim
sudom Republike Hrvatske u roku od trideset (30) dana od dana dostave ovoga
rješenja.

Klasa: UP/I 430-01/2007-02/40
Urbroj: 580-03-07-43-11
Zagreb, 12. ožujka 2008.

Predsjednica Vijeća
za zaštitu tržišnog natjecanja
**Olgica Spevec**, v. r.

Rješenje, NN 44/2008-1521
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)